  Виталий Пронин  Шаерысьтымы полициын ужасьёс чакламъя Удмуртиысь дышетон заведениосын тодо терроризмен нюръяськонъя куронъёсты. Кылем арен ӵошатоно ке, куронъёсты тӥян учыръёс 3 поллы ичигес пусъемын. Озьы ке но эскеронъёс дыръя 395 учырын кышкытлыклэсь утиськонэз тодаз возись ӧз луы. Тросгес куронъёс тӥямын автотранспортэз пуктылонэн сэрен. Югдурез утёнъя министр Александр Первухин верамъя, дышетскон юртъёс котырын нокин уг чакла, кытчы кельтэмын машина, малы тӥямын кенеръёс.Та ужпумъя кылем арняе ортчиз Терроризмен нюръяськонъя комиссилэн но Оперативной штаблэн огазеям кенешонзы. Уго дышетскон ар кутскон сяна, матэктэ Кун Думае депутатъёсты быръён но. Соин югдурез утён удысын тыршисьёслы уката сак кариськоно но дасяськоно экстремизмен но терроризмен нюръяськонлы.Дышетон юртъёсты кышкытлыклэсь утёнлы сӥзем программа быдэсъяське тупен-тупен. Соя садъёсын но школаосын пуктыло «ивортӥсь» кнопкаос, видеокамераос, вераз дышетонъя но наукая министр Андрей Кузнецов. Озьы ик мынэ рос-прос эскерон, кыӵе транспорт пыриз дышетон заведенилэн азбараз, ку отысь потӥз со.Выль дышетскон ар кутскемен валче кылдэ мукетыз но ужпум - пиналъёсты сюрес вылын вӧсь луонлэсь утёно. Уго туэ 8 толэзь куспын машина шуккиськонын быриз ни 19 пинал. Соин 1-тӥ сентябрьысен ГИБДД-ысь инспекторъёс вань школаосын радъялозы визьман-кенешонъёс.Со сяна, тужгес сак утёно нырысетӥ классэ мынӥсьёсты. Туэ парта сьӧры пуксе 18 сюрс пинал. Соос ваньзы ик вуылозы Ижысь цирке. Удмуртилэн Президентэз Александр Волков куриз золгес чакланы нылъёсты-пиосты вуттон транспортэз, республикаысь но шоркарысь сюресъёсты, шуге-леке вуон учыръёс медаз луэ шуыса.Елена Скворцова.  